ซักเคอร์เบิร์ก วันนี้ ไม่ได้สำเร็จ เหมือนวันแรก
มันเกิดอะไรขึ้นกับเฟซบุ๊กบ้าง ? ลงทุนแมนจะสรุปให้ฟัง
27 ต.ค. 2565

ซักเคอร์เบิร์ก วันนี้ ไม่ได้สำเร็จ เหมือนวันแรก /โดย ลงทุนแมน
เฟซบุ๊ก รายได้ลดลง 2 ไตรมาสติด กำไรหายครึ่ง หุ้นร่วง 20% ในคืนเดียว
โดยหากนับตั้งแต่ต้นปี หุ้นเฟซบุ๊ก หรือ Meta Platforms ร่วงลงมาแล้วกว่า 70% คิดเป็นมูลค่าบริษัทที่หายไปกว่า 9.2 ล้านล้านบาท ทำจุดต่ำสุดในรอบ 6 ปี
เหตุการณ์นี้เกิดขึ้นหลังจากเมื่อคืน บริษัทได้มีการรายงานผลประกอบการ และคาดการณ์ผลประกอบการในอนาคตซึ่งมีหลายส่วนที่ผิดจากที่ตลาดคาดการณ์เอาไว้
แล้วมันเกิดอะไรขึ้นกับเฟซบุ๊กบ้าง ?
ลงทุนแมนจะสรุปให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เริ่มกันที่ผลประกอบการไตรมาสที่ 3 ปี 2022
รายได้ 1.0 ล้านล้านบาท ลดลง 4%
กำไร 1.7 แสนล้านบาท ลดลง 52%
โดยเป็นการลดลงของรายได้ ติดต่อกัน 2 ไตรมาส หลัก ๆ เป็นผลมาจาก
-การปรับนโยบาย iOS ของ Apple
-การแข่งขันกับ TikTok 
-สภาพเศรษฐกิจที่ย่ำแย่ ธุรกิจจึงโฆษณาลดลง
ซึ่งก็เป็นไปในทางเดียวกันกับหุ้นเจ้าของแพลตฟอร์มโซเชียลรายอื่น ๆ ที่มีรายได้จากโฆษณาเป็นหลัก
ทั้ง Snapchat ที่เติบโตชะลอตัว และ YouTube มีรายได้ลดลง ต่ำกว่าที่ตลาดคาดการณ์ไว้ จนหุ้นมีการปรับตัวลงรุนแรงในวันที่รายงานผลประกอบการ
Snapchat -30% 
Alphabet เจ้าของ YouTube -9%
นอกจากตลาดโฆษณาที่ย่ำแย่แล้ว อีกสาเหตุสำคัญก็คือ การแข็งค่าของดอลลาร์สหรัฐในปีนี้ สกุลเงินอื่น ๆ จึงอ่อนค่าลง
ธุรกิจที่มีรายได้จากทั่วโลกอย่าง เฟซบุ๊ก พอต้องรายงานผลประกอบการเป็นดอลลาร์สหรัฐจึงได้รับผลกระทบไปด้วย
จริง ๆ แล้ว หากไม่รวมผลกระทบจากเรื่องค่าเงิน เฟซบุ๊กก็ยังถือว่ามีรายได้เพิ่มขึ้นอยู่ราว 2% เมื่อเทียบกับปีก่อนหน้า
อย่างไรก็ตาม เฟซบุ๊กยังมีค่าใช้จ่ายเพิ่มขึ้น มากถึง 8.3 แสนล้านบาท เพิ่มขึ้นมากถึง 19% เมื่อเทียบกับปีก่อน
หลัก ๆ เป็นผลมาจากการลงทุนใน AI เพื่อทำระบบแนะนำ และ Metaverse ภายใต้กลุ่มธุรกิจ Reality Labs
เมื่อรายได้ลดลง แต่ค่าใช้จ่ายสูงขึ้นมาก
ไตรมาสที่แล้ว เฟซบุ๊กจึงมีกำไรลดลงไปเกินกว่าครึ่งหนึ่ง..
ทั้งนี้ มาร์ก ซักเคอร์เบิร์ก ก็ได้มีการโพสต์อัปเดตบนเฟซุบ๊กส่วนตัวเพิ่มเติมว่าเฟซบุ๊กจะรัดเข็มขัด
คือในภาพรวมจะควบคุมค่าใช้จ่ายแล้ว ขนาดองค์กรจะเท่าเดิม หรืออาจจะเล็กลงกว่าเดิมอีก
แต่ในบางทีมก็จะใหญ่ขึ้นมาก ตามการลงทุนที่เพิ่มขึ้นของบริษัท โดยจะเป็นการโฟกัสการลงทุนใน 3 ธุรกิจหลัก ๆ  ก็คือ
-AI Discovery Engine ระบบแนะนำที่จะทำมาแข่งกับ TikTok
ปัจจุบัน Reels แม้จะมีคนเล่นเยอะขึ้น แต่ปัญหาก็ยังอยู่ที่ ยังไม่สามารถ monetize หรือหารายได้ ได้เหมือนกับบนฟีดและสตอรี่
โดยคาดว่าปัจจุบัน Reels บนทุกแพลตฟอร์มสามารถสร้างรายได้ราว 1.1 แสนล้านบาท ในช่วง 1 ปีที่ผ่านมา
-Messaging หรือแพลตฟอร์มแช็ตของบริษัท ทั้ง WhatsApp, Instagram Direct และ Messenger
คือบริษัทเห็นโอกาสว่าธุรกิจกลุ่มนี้ สามารถหารายได้เพิ่มเติมได้จาก Click-to-Messenging ที่ทำให้คนยิงแอดติดต่อกับลูกค้าได้โดยตรง
กับ Paid Messaging ซึ่งเป็นการเอา WhatsApp ไปผูกกับบริการของบริษัท เช่น Salesforce และ JioMart
ตรงนี้ ก็น่าสนใจเพราะเดิมที WhatsApp เป็นแพลตฟอร์มที่ม่ีคนใช้ระดับ 2 พันล้านบัญชี แต่ยังไม่สามารถสร้างรายได้
หากการนำไปผูกกับธุรกิจ ขา B2B เแบบนี้ ก็อาจจะเป็นช่องทางการหารายได้เพิ่มเติม ที่เฟซบุ๊กไม่เคยมีมาก่อน
-Metaverse ธุรกิจนี้สรุปสั้น ๆ คือยังเป็นวุ้น ลงทุนหนักแต่ยังไม่ได้มีรายได้เข้ามา
แต่มาร์ก ซักเคอร์เบิร์ก ยืนยันว่าจะยังคงกระหน่ำการลงทุนในธุรกิจต่อไป
ไตรมาสที่แล้ว Reality Labs ขาดทุนไป 1.4 แสนล้านบาท
ตั้งแต่ต้นปี ขาดทุนรวมไปแล้ว 3.6 แสนล้านบาท
และจะยังขาดทุนเพิ่มมากขึ้นอีกในปีหน้า ตามการรายงานของบริษัท
สรุปสถานการณ์เฟซบุ๊กในตอนนี้ คือ บริษัทกำลัง “Self-Funding” หรือก็คือ การลงทุนในธุรกิจใหม่โดยใช้เงินทุนจากรายได้ ที่หาได้เอง
ได้รายได้โฆษณาจากเฟซบุ๊กมา ก็จะเอาไปลงทุนใน AI, Messaging และ Metaverse
แต่เหมือนว่าสถานการณ์ในปีนี้ไม่ค่อยเป็นใจกับเฟซบุ๊กเท่าไร คือออาจจะชะล่าใจจากปีที่แล้วที่มองว่าตลาดโฆษณายังสดใส จึงกระหน่ำลงทุนหนัก
พอมาเจอสถานการณ์ไม่คาดฝัน ผลประกอบการและการคาดการณ์ผลประกอบการในอนาคตออกมา ไม่เป็นไปตามที่ตลาดคาด
หุ้นของเฟซบุ๊ก จึงถูกเทขายออกมารุนแรงจนร่วงไป 20% คิดเป็นมูลค่าที่หายไปมากถึง 9.2 ล้านล้านบาท ในคืนเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-